Adios, amigos

Da Lucas Simeon

Ina fin d’emna sun jau vegnì envidà dal capo medi da la ginecologia ad ina gira tras la tschungla. A l’entschatta dal viadi hai jau gì déjà-vus da preparaziuns da picnic en ils films US-americans. Massadas da charn e d’autras mangiativas vegnivan chargiadas en il Jeep Chevrolet ed en il Chrisler-PW. Las dunnas n’han betg manchentà da dar si in’ultima giada bellet per la tschungla. La frestgera per las bavrondas na dastgava natiralmain er betg mancar.

Vischinanza zapatista
Noss viadi ans ha manads da Comitàn vers sid en direcziun dal cunfin da Guatemala. Nus avain passà ils famus “Lagos de Montebello”, ina cuntrada che è surchargiada da pitschens lais, mintgin d’atgna colur e caracteristica. La tschungla da Chiapas è la zona nua ch’ils Zapatists s’han retratg. La tactica da sa zuppar en la tschungla han els forsa dals Vietnamais, pertge il pli tard dapi la guerra en il Vietnam san ins che perfin forzas grondas sco l’USA n’èn en la tschungla betg bunas da far donn a l’adversari. Dapi la midada presidenziala da l’onn passà èn gia in pèr truppas vegnidas clamadas enavos, ma sin nossa via vers la tschungla avain nus tuttina anc stuì passar intgins posts militars e diversas controllas. Il conflict cun ils Zapatists ha custà bler sang. Tuttina profitescha la populaziun dal sid da Mexico ussa dad ina rait da vias intacta. Las vias che èn vegnidas construidas en emprima lingia per l’armada faciliteschan ussa er als indigens la colliaziun tar instituziuns da sanadad, tar la citad etc... . Uschia ha mintga conflict er sias bunas varts.

In giast malempernaivel
Ma ussa enavos tar il viadi. Suenter lunga tschertga avain nus alura chattà noss lieu final. Igl era ina pitschna vischnanchetta a l’ur d’in flum che furma il cunfin tar in reservat da natira. Nus essan directamain ids a nudar per sa sfradentar in zichel. Pli tard essan nus alura rivads en bartga ad in lieu che era adattà da passentar la notg en tenda. Cunquai che la temperatura era er la saira pulit auta, essan nus er da notg adina puspè ids en l’aua. Il gust da sa nudar by night è alura passà fitg spert cura ch’ina serp da ca. 60 cm s’è avischinada. Tuts han bandunà immediatamain il bletsch sfradent per sa salvar dal giast na bainvegnì. La serp, che ha mintga cas survegnì la pli gronda tema, é dalunga passada vers il guaud. Dapi quel mument devi bleras persunas ch’ins pudeva tementar levamain cun imitaziuns acusticas.

Mo cun machetta
Sco delicatessa d’ensolver indigena ans èn vegnidas purschidas nuschs da cocos. Igl è propi ina buna chaussa, però senza machetta n’è ins pauper vidlonder, perquai ch’igl è quasi betg pussaivel da d’avrir las nuschs. L’avantatg da quest fritg è il milkshake sco aperitiv. Nus essan alura viandads vinavant tar in post da perscrutaziun en il reservat da natira nua che biologs da l’entir mund observan la tschungla. Tar ina gira avain nus gì il cletg da pudair vair schimgias na domesticadas. Igl era in plaschair d’observar quels animals en libra natira. Na dumandai betg a mai da tge sort schimgias ch’i sa tractava, en mintga cas avevan ellas ina lunga cua cun la quala ellas pudevan sa tegnair en la roma. Durant il return dal reservat avain nus er anc pudì observar in crocodil. Quai era damai propi ina fin d’emna legra e fascinanta.

Sco surpraisa in concert da mariachi
En il fratemp hai jau terminà mes praticum en il spital. Igl è stà, surtut er pervia da la blera lavur da notg, dus mais intensivs e dirs. Dus mais en ils quals jau hai però er emprendì ina massa, surtut er en la pratica. Sco highlight medicinal ha jau sez pudì far in tagl cesarian. Quai è simplamain stà genial. Ina surpraisa hai alura er anc dà durant la festa da cumià. Jau hai gea raquintà la davosa giada dals mariachis. Ussa na vegnan quels betg mo engaschads per conquistas d’amur mabain er per auter events. Cura che nus eran en meglra atmosfera da festa ed avevan gia bavì intgins tequilas, steva tuttenina ina gruppa da mariachi en stanza ch’ils internos avevan engaschà per mai. Jau era senza pled. Gnanc en siemi avess jau pensà d’obtegnair in regal d’adia en furma da questa tradiziun mexicana e quai quint jau aut a mes collegas mexicans.

Sco finiziun da mes segiurn en l’America dal Sid vegn jau anc a far in viadi ensemen cun Sandra che ha dentant finì sia incumbensa a Peru. Quai è damai stà mes davos rapport or da l’America dal Sid. Jau sper d’avair regalà a vus in pèr minutas da lectura interessanta e forsa hai jau fatg gust da visitar ina giada ils pajais da Peru u da Mexico.

Con muchos saludos

Lucas

Remartga da la redacziun: Quai è damai il davos rapport da noss correspundent extern en l’America dal Sid. Lucas Simeon da Lantsch, student da medischina a Turitg, ha cumenzà ses segiurn l’atun 2000 en Peru ed ha alura midà il favrer a Mexico. I vi l’America dal Sid è el surtut per rimnar experientschas medicinalas praticas, enavos vegn el er cun bleras experientschas betg mo sin il champ da la medischina, cun l’enconuschientscha da bleras persunas interessantas e cuntradas da bellezza e cun la tschertezza d’avair divertì cun sias istorgias durant mais ils lecturs e las lecturas da PUNTS.
Lucas, engraziel fitg e sin bun ans vair – lascha ans savair sche ti vas puspè sin viadi!